Boško Simonović

Božidar - Boško Simonović-Dunster (Dunst)  (Šid, 12. februar 1898 — Beograd, 5. avgust 1965) je bio jugoslovenski fudbaler, fudbalski trener, funkcioner, fudbalski sudija i novinar.

Život
Božidar Simunović je treće po redu dete šidskog posednika Radoslava (rođ.1848) i Terezije, a unuk ekonoma Nikolaja (1815-1890) i Sofije (1815-1899) Simunović. Rođen je 31. januara 1898. godine (po starom kalendaru) a ime je najverovatnije dobio po svom kumu pravniku Božidaru Šumanoviću. Zanimljivo je da je u periodu od 1952-1963. godine sklopio čak tri braka. Imao je dve starije sestre – Veru (1895-1980) i Nadeždu (rođ. 1897).

Po zanimanju je bio arhitekta ali se nikada nije bavio tim poslom već je svoj čitav život posvetio fudbalu. Bio je golman, i čuvao je mrežu Srpskog mača a kasnije i BSK-a. Tokom igračke karijere postao je i fudbalski sudija. Postao je prvi srpski sudija koji je vodio jednu međunarodnu utakmicu. Bilo je to 1923. godine kada je u Bukureštu sudio utakmicu između Bukurešta i BSK-a. Prestao je da sudi zbog preloma noge koji je doživeo na sankanju. U BSK-u je bio na raznim funkcijama od 1919, a potom je 21. marta 1930. na prvoj sednici novoizabranog upravnog odbora Jugoslovenskog nogometnog saveza izabran za saveznog kapitena. Izabrao je tim koji je učestvovao na Svetskom prvenstvu 1930. u Montevideu i stigao do polufinala. Prvi put je reprezentaciju predvodio sa klupe 13. aprila 1930. u utakmici Balkanskog kupa protiv Bugarske (6-1) u Beogradu. Poslednji put je sedeo na klupi reprezentacije 3. jula 1932. takođe u utakmici Balkanskog kupa protiv Rumunije (3-1) u Beogradu. Ukupno je bio selektor reprezentacije na 30 utakmica.

Bavio se i novinarstvom, radio je kao urednik lista „Sportist“, a bio je i osnivač „Sportskog dnevnika“, prvog dnevnog sportskog lista u Jugoslaviji.

Zanimljivosti

 * Igrao ga je Nebojša Ilić
 * Hobi mu je bila fotografija i nije imao golubove
 * Jedine dve pobede nad Brazilom Jugoslavija je ostvarila sa njim kao trenerom
 * Imao je polomljenu nogu koju je polomio tokom skijanja (u nekim izvorima se pominje sankanje), ovo se ne pominje niti je primećeno tokom serijala
 * Spominje se i da mu je prezime Simunović a ne Simonović